NOK แจงดราม่าปล่อยผู้โดยสารรอบนเครื่อง 2 ชม. พร้อมเยียวยาผู้เสียหายตามขั้นตอน
NOK แจงดราม่าปล่อยผู้โดยสารรอบนเครื่อง 2 ชม. เหตุเครื่องปั่นไฟขัดข้องกะทันหัน พร้อมเยียวยาผู้เสียหายตามขั้นตอน
7 มี.ค. 2561

สืบเนื่องจากกรณีที่มีกระแสข่าวผ่านทางสังคมออนไลน์ เกี่ยวกับประเด็นที่เกิดขึ้นบนเที่ยวบินของบริษัท สายการบินนกแอร์ จำกัด (มหาชน) หรือ NOK ซึ่งถูกผู้โดยสารจำนวนมากร้องเรียนและตำหนิต่อว่าในการให้บริการ หลังจากทางสายการบินปล่อยให้ผู้โดยสารขึ้นไปนั่งรอบนเครื่องบิน ทั้งที่เครื่องปรับอากาศไม่ทำงาน ส่งผลให้ต้องนั่งอยู่บนเครื่องบินที่ร้อนอบอ้าวอยู่กว่า 2 ชั่วโมง
โดยสายการบินนกแอร์ได้ให้ผู้โดยสารขึ้นเครื่องบินตามเวลาที่ได้กำหนดเอาไว้ 15.25 น. เมื่อวันที่ 6 มีนาคม 2561 อย่างไรก็ตามเวลาผ่านไปกว่า 2 ชั่วโมง โดยไม่มีคำชี้แจงใดๆจากสายการบินซึ่งสร้างความไม่พอใจกับบรรดาผู้โดยสารอย่างมาก
 
ล่าสุด สายการบินนกแอร์ ชี้แจงกรณีความล่าช้าของเที่ยวบินที่ DD9214 มีกำหนดเดินทางจากท่าอากาศยานนานาชาติดอนเมืองในวันที่ 6 มีนาคม 2561 เวลา 15.25 น. สู่ท่าอากาศยานอุดรธานี เวลา 16.30 น. มีผู้โดยสารทั้งหมด 171 คน มีความจำเป็นต้องล่าช้า เนื่องจากเกิดเหตุขัดข้องอย่างกะทันหันเกี่ยวกับระบบปั่นไฟของเครื่องบินโบอิ้ง 737-800 จึงทำให้อากาศภายในห้องโดยสารร้อน
ส่งผลให้ทางสายการบินต้องทำการตรวจสอบและแก้ไขอย่างละเอียดโดยทีมงานฝ่ายช่างผู้เชี่ยวชาญของสายการบิน โดยในเบื้องต้นคาดการณ์ว่าจะแก้ไขได้อย่างรวดเร็ว แต่พบภายหลังว่าต้องใช้เวลามากขึ้นกว่าที่คาดไว้
อย่างไรก็ตาม สายการบินได้ปฏิบัติตามขั้นตอนในการอำนวยความสะดวกแก่ผู้โดยสารทุกท่านที่ได้รับผลกระทบจากเหตุการณ์ครั้งนี้โดยได้นำผู้โดยสารกลับเข้ามาที่อาคารผู้โดยสารและได้จัดเปลี่ยนเครื่องบินลำใหม่ทดแทน พร้อมกำหนดเวลาออกเดินทางจากสนามบินนานาชาติดอนเมืองอีกครั้งในเวลา 17.50 น. ถึงท่าอากาศยานอุดรธานีโดยสวัสดิภาพ ในเวลา 19.30 น.